কূটনীতি। নিছক কূটনীতি। তবু স্বীকার করে নিতে হয় তাঁর সাহস। দীর্ঘ ইতিহাসে কোনও মার্কিন প্রেসিডেন্ট যে ঝুঁকি নিতে পারেননি, বারাক ওবামা তা নিলেন। হিরোশিমার ‘শান্তিস্মারক পার্কে’ গিয়ে পরমাণু বোমার আঘাতে নিহত মানুষজনের প্রতি শ্রদ্ধা জানালেন। মন্তব্য করলেন— মানবসভ্যতা যে চাইলে নিজেকেই ধ্বংস করতে পারে, সেদিন তা বোঝা গিয়েছিল। যেন আর তেমন দিন দেখতে না-হয়। কেউ কেউ ওবামার বক্তব্যে খুশি নন। তাঁরা আশা করেছিলেন, হিরোশিমায় গিয়ে মার্কিন প্রেসিডেন্ট ক্ষমা চাইবেন। পাল্টা যুক্তি বলছে, ৭১ বছর আগের ঘটনার জন্য ওবামার ক্ষমা চাওয়ার কোনও কারণ নেই। বরং হিরোশিমায় যাওয়া এবং নিহতদের প্রতি শ্রদ্ধাজ্ঞাপনই তাঁর অবস্থান স্পষ্ট করে।

বস্তুত, নোবেল কমিটি ওবামাকে শান্তি পুরস্কারে ভূষিত করার পরেও বিতর্ক হয়েছিল। প্রশ্ন উঠেছিল, যে প্রেসিডেন্ট দিকে দিকে মার্কিন সেনা পাঠানোর ব্যবস্থা করেন, তিনি শান্তি পুরস্কার পাওয়ার যোগ্য কি না। ওবামা যখন হিরোশিমায় বক্তৃতা করছেন, মার্কিন সেনা তখনও পৃথিবীর বিভিন্ন প্রান্তে ছড়িয়ে। কূটনীতির এটাই খেলা। রাষ্ট্রবাদের এই জটিল বিষয়কে সরলরৈখিক পথে ব্যাখ্যা করা যায় না। মনে রাখা দরকার, কোনও কোনও কূটনীতি ইতিহাসের মোড় ঘুরিয়ে দেয়। অন্য বিষয়ের সঙ্গে তুলনা করে তাকে লঘু করা যায় না। ওবামার হিরোশিমা সফর তেমনই এক ঘটনা। দ্বিতীয় বিশ্বযুদ্ধ এবং ক্ষমতার মেরুকরণের ইতিহাসে ওবামা একটি পূর্ণচ্ছেদ টানলেন। ক্ষমতার বিশ্বে ওবামার নয়া অবস্থান শান্তিকামী। সেটি ভরসারই কথা। কূটনীতি যখন সমঝোতার পথে হাঁটে, তখন শান্তির বাতাবরণ তৈরি হয়। বিশ্বের বিভিন্ন প্রান্তে মার্কিন সেনার অবস্থান নিয়ে যাঁরা প্রশ্ন তুলছেন, তাঁরা সম্ভবত কূটনীতির মূল তাৎপর্যটিই তর্কের খাতিরে অস্বীকার করছেন। বরং আলোচনার পরিসরটিকে আরও ব্যাপ্ত করা যাক। ইতিহাসের অহংকারকে নস্যাৎ করে ওবামা যদি সমঝোতার পথে হাঁটতে পারেন, তবে উপমহাদেশ কেন তা পারছে না ! কাশ্মীর সমস্যা-সহ আরও বহু বিষয়ে ভারত-পাকিস্তানের অবস্থানের মধ্যে বিপুল দূরত্ব। কিন্তু কূটনীতির থেমে থাকার কথা নয় ! নরেন্দ্র মোদী ক্ষমতায় আসার পর বিষয়টিকে গুরুত্ব দিয়েছিলেন। পাকিস্তানের বিমানবন্দরে অবতরণ করিয়েছিলেন ভারতীয় কূটনীতির বিমান। সমঝোতার কূটনীতিতে একটি গুরুত্বপূর্ণ অবস্থান নিয়েছিলেন। আশা করা যাক, সেই কূটনীতি জারি রাখবেন দু’দেশের প্রধানমন্ত্রী। কট্টরবাদের সামনে মাথা নোয়াবেন না। বিক্ষিপ্ত ঘটনায় মূল লক্ষ্য থেকে বিচ্যুত হবেন না।

শান্তিপ্রতিষ্ঠায় কূটনৈতিক ও রাজনৈতিক পদক্ষেপ জরুরি। পরিবার থেকে সমাজ, সমাজ থেকে রাষ্ট্র— সর্বত্রই শান্তি কাম্য। অহংভাব ফেলে দিয়ে সমষ্টির চিন্তাই সমঝোতা-নীতির মূল সূত্র। বিপুল জনাদেশ নিয়ে বাংলার সিংহাসনে দ্বিতীয়বার অভিষিক্ত হয়েছেন মমতা বন্দ্যোপাধ্যায়। সেই উৎসব ‘পালন’ করতে গিয়ে দিকে দিকে হিংসার আবহ তৈরি হয়েছে। শাসকদল সেই হিংসা বন্ধে প্রয়াসী হোক। বিরোধীদের সঙ্গে রাজনৈতিক বিতর্ক জারি থাকুক। কিন্তু স্তব্ধ হোক হিংসার বাতাবরণ। ইতিমধ্যেই তৃণমূলের কোনও কোনও নেতা উদ্যোগী হয়েছেন। বিরোধীদের দলীয় কার্যালয় খুলতে সাহায্য করেছেন। রাজ্যের সর্বত্র যদি সেই ছবিই দেখা যায়, তবে সমঝোতার বিশ্বজনীনতা সার্থক হবে।